Ylakių Viešpaties Apreiškimo Švč. Mergelei Marijai bažnyčia

**Ylakių Viešpaties Apreiškimo Švč. Mergelei Marijai bažnyčia** – bažnyčia, stovinti Ylakių miestelyje, prie centrinės aikštės, apie 1 km į pietus nuo kelio . Bažnyčia yra architektūros paminklas Nr. 16055, patenka į Ylakių miestelio istorinės dalies teritoriją.

Parapijoje stovi Ylakių šv. Roko išpažinėjo koplyčia, Ylakaičių koplyčia, Pašilės šv. Kazimiero koplyčia, Kriaunų koplyčia.

## Istorija

Pirmoji Ylakių bažnyčia pastatyta 1640 m., metrikų knygos rašytos nuo 1642 m. Nauja bažnyčia pastatyta 1701 m., jai 1709 m. dovanota 1,5 valako žemės. 1744 m. vėl buvo statoma nauja bažnyčia, kuri 1806 m. buvo sena ir griūvanti (dalis bažnyčios ir bokštai buvę neseniai perstatyti, tik dėl blogo stogo virto griuvėsiais). Nuo XIX a. pradžios veikė parapinė mokykla. 1843 m. įsteigta parapija. 1863 m. vikarą Aleksandrą Miliauską valdžia įtarė raginus žmones eiti į sukilimą, todėl jį ištrėmė į Samaros guberniją.

1864 m. klebonas Motiejus Urbonavičius bažnyčioje nekalbėjo maldos už carą, už tai nubaustas 150 rublių ir iškeltas į kitą parapiją. Nuo 1882 m. parapijiečiai ne kartą prašė, kad būtų leista statyti naują mūrinę bažnyčią. Leidimas gautas tik 1899 m. (projektavo architektas Ustinas Golinevičius; sąmatinė vertė 24 900 rublių). Bažnyčią konsekravo vyskupas Mečislovas Paliulionis. 1905 m. valdžia kaltino kleboną Silvestrą Pancerį, raginusį valstiečius reikalauti, kad mokykloje būtų mokoma lietuvių kalbos.

## Architektūra

Bažnyčia istoristinė, stačiakampio plano, dvibokštė. Šventoriaus tvora mūrinė. Jame palaidotas kunigas Klemensas Arlauskas (1910–1991; 1949–1956 m. Sibiro tremtinys).

Bažnyčios fasaduose į raudonų plytų faktūrą įterpta nedidelių balto tinko plokštumų. Jomis papuoštos priekinių bokštelių ir pagrindinių bokštų tarpsniuose esančios aklinos nišos. Fasado portalo viršus komponuojamas laiptuotu apvadu. Langai smailėjančios formos, būdingos neogotikos stiliui. Frontone įkomponuotas trigubas pusapskričių, šiek tiek smailėjančių, arkų motyvas. Bokštai suskaidyti į du tarpsnius. Žemutiniame tarpsnyje langus puošia dvigubos biforinės arkos. Bokštų viršūnės užbaigiamos vertikaliomis smailėmis, kurias vainikuoja kryžiai.

Bažnyčia halinė, trinavė. Vidaus erdvę aplink centrinę navą skaido pilioriai. Interjere dominuoja šviesios gelsvų ir rusvų atspalvių spalvos. Altoriai išlaiko gotikai būdingus elementus.

Bažnyčioje stovi 3 vertingi mediniai suolai. Spėjama, kad jie stovėjo buvusioje medinėje miestelio bažnyčioje, kuri po 1880 m. sudegė. Yra registrinis varpas, meistro Martyno Masalskio vargonai. Pastatytos tautodailininko  Domininko Malakausko gamybos dvi klausyklos, sakykla ir 2 altoriai.

## Galerija

Ylakiai, bažnyčia.JPG|Bažnyčia rudenį
Ylakių bažnyčia, apsidė.JPG|Nuo apsidės pusės
Ylakiai. Viešpaties Apreiškimo Švč. Mergelei Marijai bažnyčia.JPG|Šoninis fasadas
Ylakiai church central altar.jpg|Centrinis altorius
Ylakiai church altar2.jpg|Vienas iš šoninių altorių
Ylakiai church organ.jpg|Vargonų choras
Ylakių bažnyčia, kryžius.JPG|Bokšto smailės kryžius


## Šaltiniai

## Nuorodos

* Ylakių parapija (dekanato inf.)
* Ylakių Viešpaties Apreiškimo Švč. Mergelei Marijai bažnyčia (panoraminiai vaizdai)